Tegn, hvad du hører – Lærervejledning

Formål:

Noget af det svære i matematikken er at forstå det før-faglige sprog, herunder præpositioner (forholdsord). Hvis øvelsen anvendes til nye elever, kan den være med til at afdække, om eleven har svært ved at forstå præpositioner. Hvis den anvendes til elever, der allerede er præsenteret for præpositioner, kan den bruges til at evaluere, hvilke der allerede er lært, og hvilke der mangler. Hvis man anvender matematiske figurer i sit oplæg, kan det ligeledes give et indblik i, om disse er indlært.

Forberedelse:

Hver elev får et stykke papir og en blyant.

Du (eller evt. en fagstærk elev) har en tegning med figurer (se eksempel nedenunder) og fortæller, hvad eleverne skal tegne, uden at eleverne ser tegningen.

Det er en opgave, som kræver meget af hukommelsen, så den skal udføres i et langsomt tempo. Overvej, om øvelsen kan være for svær for nogle elever. Du kan evt. indføre den regel, at eleverne kan afbryde og stille spørgsmål, hvis der er noget, de ikke forstår. Hvis de fx ikke ved, hvad et rektangel er, spørger de, og en elev eller læreren forklarer mundtligt.

Du kan selv vælge nogle andre figurer eller lave opgaven enklere, men forsøg at bruge så mange præpositioner (forholdsord) som muligt, fx over, under, ved siden af. Nedenstående er blot et eksempel!

Instruktion:

Start med at tegne et hjerte i midten.

Ved siden af hjertet tegner du, på den højre side, en rektangulær firkant.

Nu fortæller jeg noget om rektanglet: Rektanglets længste side står lodret og er cirka dobbelt så lang som hjertets højde.

Til den venstre side tegner du et kvadrat, som er ca. lige så stort som hjertet.

Over hjertet tegner du en ligesidet trekant, som er på størrelse med hjertet. En af trekantens sider vender mod hjertet.